b"\n_START_ARTICLE_\nHalo (c\xc3\xa2ntec de Beyonc\xc3\xa9)\n_START_SECTION_\nCompunere \xc8\x99i promovare\n_START_PARAGRAPH_\nC\xc3\xa2ntecul, compus de Ryan Tedder \xc8\x99i de Evan \xe2\x80\x9eKidd\xe2\x80\x9d Bogart, a fost oferit ini\xc8\x9bial c\xc3\xa2nt\xc4\x83re\xc8\x9bei britanice Leona Lewis, dar aceasta nu a avut timp s\xc4\x83-l \xc3\xaenregistreze \xc3\xaen perioada \xc3\xaen care Tedder dorea s\xc4\x83 \xc3\xael lanseze. Astfel, piesa i-a fost oferit\xc4\x83 lui Beyonc\xc3\xa9. Cu toate acestea, mentorul Leonei Lewis, Simon Cowell, s-a ar\xc4\x83tat deranjat de faptul c\xc4\x83 \xc3\xaenregistrarea predestinat\xc4\x83 protejatei sale a fost \xc3\xaenregistrat\xc4\x83 de Beyonc\xc3\xa9. \xe2\x80\x9eHalo\xe2\x80\x9d se dorea a fi primul single de pe cel de-al doilea album de studio al britanicei, Echo._NEWLINE_Knowles a interpretat \xe2\x80\x9eHalo\xe2\x80\x9d pentru prima dat\xc4\x83 la premiile NAACP Awards, unde a c\xc3\xa2\xc8\x99tigat distinc\xc8\x9bia Outstanding Female Artist. A interpretat acest c\xc3\xa2ntec \xc3\xaen timpul promov\xc4\x83rii filmului Obsessed, inclusiv \xc3\xaen emisiunea The Late Show with David Letterman pe 14 aprilie 2009 dup\xc4\x83 ce acordase un interviu acordat moderatorului. \xc8\x99i la The Today Show pe 23 aprilie 2009._NEWLINE_C\xc3\xa2ntecul a fost inclus pe coloana sonor\xc4\x83 a Caminho das \xc3\x8dndias (pt: Drum spre India), o telenovel\xc4\x83 brazilian\xc4\x83; acest lucru a ajutat discul single s\xc4\x83 urce \xc3\xaen clasamentele din Brazilia \xc8\x99i Portugalia, \xc8\x9b\xc4\x83ri \xc3\xaen care sitcomul este transmis. \xe2\x80\x9eHalo\xe2\x80\x9d a fost nominalizat \xc8\x99i desemnat \xe2\x80\x9eCel mai bun c\xc3\xa2ntec\xe2\x80\x9d la gala MTV Europe Music Awards ce s-a desf\xc4\x83\xc8\x99urat pe data de 3 noiembrie 2009 \xc3\xaen Berlin, Germania.\n_START_SECTION_\nStructur\xc4\x83\n_START_PARAGRAPH_\n\xe2\x80\x9eHalo\xe2\x80\x9d este un c\xc3\xa2ntec pop cu influen\xc8\x9be R&B \xc8\x99i din muzica electronic\xc4\x83 ce este compus \xc3\xaentr-o tonalitate major\xc4\x83. Este utilizat\xc4\x83 o subtil\xc4\x83 armonie vocal\xc4\x83 \xc8\x99i un ritm acustic de pian. Negativul con\xc8\x9bine doar c\xc3\xa2teva sincope \xc8\x99i se folosesc 1-2 acorduri pe spa\xc8\x9bii mari. Nu sunt sec\xc8\x9biuni instrumentale prea lungi \xc3\xaen c\xc3\xa2ntec \xc8\x99i se remarc\xc4\x83 sonoritatea provenit\xc4\x83 de la sintetizator. Frazarea melodic\xc4\x83 este complex\xc4\x83, ritmul fiind de actualitate, iar Knowles interpreteaz\xc4\x83 piesa \xc3\xaentr-un mod dinamic. Versurile sunt interpretate pe timpul neaccentuat, iar refrenul final este acompaniat de un ritm exhaustiv provenit de la chitar\xc4\x83 \xc8\x99i de la instrumentele de percu\xc8\x9bie.\n_START_SECTION_\nControverse\n_START_PARAGRAPH_\nLa scurt\xc4\x83 vreme dup\xc4\x83 compunerea lui \xe2\x80\x9eHalo\xe2\x80\x9d, Tedder a lucrat cu Kelly Clarkson la cel de-al patrulea album de studio (All I Ever Wanted) al interpretei \xc8\x99i au scris c\xc3\xa2ntecul \xe2\x80\x9eAlready Gone\xe2\x80\x9d. Clarkson a fost surprins\xc4\x83 de asem\xc4\x83n\xc4\x83rile acestei piese cu cea a lui Beyonc\xc3\xa9, sus\xc8\x9bin\xc3\xa2nd c\xc4\x83 acest lucru va provoca controverse. \xe2\x80\x9eEu \xc8\x99i Ryan ne-am \xc3\xaent\xc3\xa2lnit la casa de discuri, \xc3\xaenainte el lucr\xc3\xa2nd cu altcineva. Am realizat cam \xc8\x99ase c\xc3\xa2ntece, patru sau cinci dintre ele ajung\xc3\xa2nd s\xc4\x83 fie incluse pe album. Totul era bine \xc8\x99i grozav. Nu auzisem p\xc3\xa2n\xc4\x83 atunci de vreun c\xc3\xa2ntec numit \xc2\xabHalo\xc2\xbb. Materialul lui Beyonce ap\xc4\x83ruse dup\xc4\x83 ce eu terminasem de \xc3\xaenregistrat. Sunt foarte dezam\xc4\x83git\xc4\x83. Oamenii de acas\xc4\x83 nu se vor g\xc3\xa2ndi c\xc4\x83 piesele au fost compuse de Ryan \xc8\x99i poate de aceea exist\xc4\x83 similarit\xc4\x83\xc8\x9bi, ci vor considera c\xc4\x83 eu o plagiez pe Beyonc\xc3\xa9, lucru care nu o s\xc4\x83-mi fac\xc4\x83 prea mult bine.\xe2\x80\x9d_NEWLINE_Clarkson a \xc3\xaencercat s\xc4\x83-i determine pe cei de la casa de discuri s\xc4\x83 nu lanseze \xe2\x80\x9eAlready Gone\xe2\x80\x9d ca single, \xc3\xaens\xc4\x83 managerii de la RCA nu au \xc8\x9binut cont de p\xc4\x83rerea ei. \xe2\x80\x9e\xc3\x8entr-un final, o vor promova f\xc4\x83r\xc4\x83 acordul meu. Nu e deloc pl\xc4\x83cut, dar este unul din lucrurile asupra c\xc4\x83ruia nu am control. Deja mi-am terminat albumul. \xc3\x8en acest moment, casa de discuri poate s\xc4\x83 fac\xc4\x83 orice cu el.\xe2\x80\x9d_NEWLINE_Tedder a replicat astfel: \xe2\x80\x9esunt dou\xc4\x83 piese diferite, pe care le-am compus \xc3\xaen feluri diferite, pornind de la concepte diferite. Nu a\xc8\x99 \xc3\xaencerca niciodat\xc4\x83 s\xc4\x83 pun doi arti\xc8\x99ti precum Beyonce \xc8\x99i Kelly Clarkson s\xc4\x83 \xc3\xaenregistreze peste acela\xc8\x99i negativ. E absurd.\xe2\x80\x9d\n_START_SECTION_\nRecenzii\n_START_PARAGRAPH_\nRecenziile acordate piesei de c\xc4\x83tre criticii de specialitate au fost, \xc3\xaen general, pozitive. Chris Williams de la Billboard a comparat \xe2\x80\x9eHalo\xe2\x80\x9d cu \xe2\x80\x9eBleeding Love\xe2\x80\x9d (interpretat de Leona Lewis), o alt\xc4\x83 compozi\xc8\x9bie de-a lui Tedder. Michael Slezak de la Entertainment Weekly scrie c\xc4\x83 piesa este \xe2\x80\x9eabsolut glorioas\xc4\x83 \xc8\x99i cu o produc\xc8\x9bie perfect\xc4\x83\xe2\x80\x9d, acesta consider\xc3\xa2nd c\xc4\x83 \xe2\x80\x9ear trebui s\xc4\x83 aib\xc4\x83 acela\xc8\x99i succes ca \xc2\xabIrreplaceable\xc2\xbb \xc8\x99i \xc2\xabCrazy in Love\xc2\xbb\xe2\x80\x9d. Digital Spy afirm\xc4\x83: \xe2\x80\x9d\xc2\xabEverywhere I'm looking now, I'm surrounded by your embrace, baby I can see your halo, you know you're my saving grace\xc2\xbb (en: \xc2\xabOriunde m-a\xc8\x99 uita acum, sunt \xc3\xaenconjurat\xc4\x83 de \xc3\xaembr\xc4\x83\xc8\x9bi\xc8\x99area ta, iubitule, \xc3\xae\xc8\x9bi v\xc4\x83d aureola, \xc8\x99tii c\xc4\x83 e\xc8\x99ti rug\xc4\x83ciunea mea salvatoare\xc2\xbb), Beyonc\xc3\xa9 c\xc3\xa2nt\xc4\x83 acompaniat\xc4\x83 de ritmurile bombastice ale lui Tedder. Oare Lewis reu\xc8\x99ea s\xc4\x83 interpreteze piesa mai bine? Acest lucru \xc8\x9bine de opinia fiec\xc4\x83ruia, \xc3\xaens\xc4\x83 doamna Jay-Z nu prea las\xc4\x83 loc de \xc3\xaembun\xc4\x83t\xc4\x83\xc8\x9biri\xe2\x80\x9d. UK Mix \xc3\xae\xc8\x99i exprim\xc4\x83 suportul fa\xc8\x9b\xc4\x83 de \xc3\xaenregistrare prin urm\xc4\x83toarele: \xe2\x80\x9eLansat ca cel de-al doilea single al primului disc, \xc2\xabHalo\xc2\xbb este cu siguran\xc8\x9b\xc4\x83 cel mai bun c\xc3\xa2ntec al albumului. [...] Per total, aceasta este cea mai bun\xc4\x83 balad\xc4\x83 \xc3\xaenregistrat\xc4\x83 vreodat\xc4\x83 de Beyonc\xc3\xa9\xe2\x80\x9d. Vibe apreciaz\xc4\x83 modul de interpretare al piesei, consider\xc3\xa2nd faptul c\xc4\x83 aceasta \xe2\x80\x9esun\xc4\x83 relaxat\xc4\x83 \xc8\x99i \xc3\xaencrez\xc4\x83toare\xe2\x80\x9d. Alte recenzii pozitive vin \xc8\x99i din partea unor publica\xc8\x9bii precum Boston Globe sau The Onion._NEWLINE_Cu toate acestea, au existat publica\xc8\x9bii ce s-au declarat mai pu\xc8\x9bin impresionate de pies\xc4\x83. Pitchford Media sus\xc8\x9bine \xc3\xaen recenzia albumului I Am... Sasha Fierce faptul c\xc4\x83 \xe2\x80\x9enimeni nu c\xc3\xa2\xc8\x99tig\xc4\x83 b\xc4\x83t\xc4\x83lia dintre Beyonc\xc3\xa9 \xc8\x99i Sasha \xe2\x80\x93 de obicei, ascult\xc4\x83torul pierde. Pe partea Beyonc\xc3\xa9, piese precum \xc2\xabIf I Were a Boy\xc2\xbb \xc8\x99i incredibila balad\xc4\x83 \xc2\xabHalo\xc2\xbb o prezint\xc4\x83 pe c\xc3\xa2nt\xc4\x83rea\xc8\x9b\xc4\x83 at\xc3\xa2t strident\xc4\x83, c\xc3\xa2t \xc8\x99i expus\xc4\x83\xe2\x80\x9d. Alexis Petridis de la The Guardian a numit piesa \xe2\x80\x9eo palid\xc4\x83 rescriere a c\xc3\xa2ntecului \xc2\xabUmbrella\xc2\xbb interpretat de Rihanna\xe2\x80\x9d, critic\xc3\xa2nd acelea\xc8\x99i procedee de compozi\xc8\x9bie. MSN Music include \xe2\x80\x9eHalo\xe2\x80\x9d \xc3\xaen categoria celor mai slabe c\xc3\xa2ntece de pe album, al\xc4\x83turi de \xe2\x80\x9eAve Maria\xe2\x80\x9d, numind \xc3\xaenregistrarea \xe2\x80\x9eo transformare grotesc\xc4\x83 a piesei \xc2\xabUmbrella\xc2\xbb\xe2\x80\x9d.\n_START_SECTION_\nVideoclip\n_START_PARAGRAPH_\nVideoclipul a avut premiera pe iTunes \xc3\xaen data de 23 decembrie 2008, fiind lansat simultan cu cel pentru \xe2\x80\x9eDiva\xe2\x80\x9d. Film\xc4\x83rile au avut loc la sf\xc3\xa2r\xc8\x99itul lunii noiembrie, regizorul fiind Philip Andelman. Este primul clip color, celelalte trei de pe albumul I Am... Sasha Fierce fiind alb-negru. C\xc3\xa2ntecul a fost editat, versiunea pentru videoclip av\xc3\xa2nd 3:45 minute, iar cea de pe material dur\xc3\xa2nd 4:21 minute. Cadrele o prezint\xc4\x83 pe Knowles al\xc4\x83turi de actorul Michael Ealy, cei doi juc\xc3\xa2nd rolul de \xc3\xaendr\xc4\x83gosti\xc8\x9bi. Pe canalul oficial de YouTube al interpretei, \xe2\x80\x9eHalo\xe2\x80\x9d a acumulat aproximativ 60,9 milioane de acces\xc4\x83ri p\xc3\xa2n\xc4\x83 la 16 noiembrie 2009. Entertainment Weekly a descris videoclipul astfel: \xe2\x80\x9emi se pare pu\xc8\x9bin ciudat c\xc4\x83 o compozi\xc8\x9bie at\xc3\xa2t de bun\xc4\x83 de pe ...Sasha Fierce are parte de un videoclip care este luminat excesiv; nu-mi dau seama dac\xc4\x83 Beyonc\xc3\xa9 aduce un tribut peliculei Flashdance sau dac\xc4\x83 \xc3\xaencearc\xc4\x83 s\xc4\x83 m\xc4\x83 opereze. Totu\xc8\x99i, nu sunt sup\xc4\x83rat pe sora lui Solange\xe2\x80\x9d._NEWLINE_Film\xc4\x83rile pentru materialul video s-au desf\xc4\x83\xc8\x99urat pe un interval de dou\xc4\x83 zile, ultimele scene filmate fiind cele \xc3\xaen care artista interpreteaz\xc4\x83 o coregrafie de balet \xc8\x99i cadrele ce o prezint\xc4\x83 pe Knowles \xc3\xaen scenele subacvatice. Pe platourile de filmare ale videoclipului, solista a declarat faptul c\xc4\x83 este pentru prima dat\xc4\x83 c\xc3\xa2nd \xc3\xae\xc8\x99i deschide ochii \xc3\xaen ap\xc4\x83, anterior acest aspect cauz\xc3\xa2ndu-i team\xc4\x83.\n_START_SECTION_\nPrezen\xc8\x9ba \xc3\xaen clasamente\n_START_PARAGRAPH_\n\xe2\x80\x9eHalo\xe2\x80\x9d a debutat pe locul 93 \xc3\xaen Billboard Hot 100 la \xc3\xaenceputul anului 2009, ob\xc8\x9bin\xc3\xa2nd locul 5 cincisprezece s\xc4\x83pt\xc4\x83m\xc3\xa2ni mai t\xc3\xa2rziu. Pozi\xc8\x9bionarea ob\xc8\x9binut\xc4\x83 de c\xc3\xa2ntec a ajutat-o pe Knowles s\xc4\x83 devin\xc4\x83 interpreta cu cele mai multe hituri de top 10 \xc8\x99i de top 5 a deceniului \xc3\xaen clasamentul american. Piesa a ob\xc8\x9binut locul 1 \xc3\xaen Billboard Hot Dance Club Play, devenind cea de-a zecea \xc3\xaenregistrare a artistei ce ob\xc8\x9bine aceast\xc4\x83 performan\xc8\x9b\xc4\x83. \xc3\x8en Canada, \xe2\x80\x9eHalo\xe2\x80\x9d a urcat p\xc3\xa2n\xc4\x83 pe treapta cu num\xc4\x83rul 3._NEWLINE_La nivel european, \xc3\xaenregistrarea a ob\xc8\x9binut clas\xc4\x83ri de top 10 \xc3\xaen majoritatea topurilor muzicale de pe continent. \xe2\x80\x9eHalo\xe2\x80\x9d a devenit un succes \xc3\xaen nordul Europei, ocup\xc3\xa2nd locul 4 at\xc3\xa2t \xc3\xaen Irlanda, c\xc3\xa2t \xc8\x99i \xc3\xaen Regatul Unit \xc8\x99i locul 8 \xc3\xaen Suedia (pozi\xc8\x9bie pe care s-a \xc3\xaentors \xc8\x99i \xc3\xaen cea de-a dou\xc4\x83zeci \xc8\x99i opta s\xc4\x83pt\xc4\x83m\xc3\xa2n\xc4\x83 de activare \xc3\xaen clasament). Discul este cel de-al doilea cel mai bine v\xc3\xa2ndut single al artistei \xc3\xaen aceast\xc4\x83 \xc8\x9bar\xc4\x83. C\xc3\xa2ntecul a devenit cel de-al doilea disc single al artistei ce ocup\xc4\x83 locul 1 \xc3\xaen Norvegia, dup\xc4\x83 \xe2\x80\x9eIf I Were a Boy\xe2\x80\x9d, sta\xc8\x9bion\xc3\xa2nd \xc3\xaen top 10 timp de dou\xc4\x83zeci \xc8\x99i unu de s\xc4\x83pt\xc4\x83m\xc3\xa2ni (dintre care dou\xc4\x83zeci consecutive) \xc8\x99i devenind cel mai mare succes al lui Knowles \xc3\xaen aceast\xc4\x83 \xc8\x9bar\xc4\x83. \xe2\x80\x9eHalo\xe2\x80\x9d a ob\xc8\x9binut clas\xc4\x83ri de top 10 \xc8\x99i \xc3\xaen \xc8\x9b\xc4\x83rile vorbitoare de limb\xc4\x83 german\xc4\x83 precum: Austria, Elve\xc8\x9bia sau Germania. \xc3\x8en regiunile latine ale Europei, piesa a \xc3\xaenregistrat cea mai bun\xc4\x83 pozi\xc8\x9bionare \xc3\xaen Portugalia (locul 2), \xc3\xaens\xc4\x83 a activat \xc8\x99i \xc3\xaen clasamentele din Italia, Spania \xc8\x99i Rom\xc3\xa2nia, \xc3\xaen cea din urm\xc4\x83 \xc8\x9bar\xc4\x83 fiind primul hit de top 20 al albumului._NEWLINE_\xc3\x8en Oceania, \xe2\x80\x9eHalo\xe2\x80\x9d a fost lansat ca cel de-al treilea single al albumului, dup\xc4\x83 \xe2\x80\x9eIf I Were a Boy\xe2\x80\x9d \xc8\x99i \xe2\x80\x9eSingle Ladies (Put a Ring on It)\xe2\x80\x9d, ob\xc8\x9bin\xc3\xa2nd clas\xc4\x83ri de top 3 at\xc3\xa2t \xc3\xaen Australia, c\xc3\xa2t \xc8\x99i \xc3\xaen Noua Zeeland\xc4\x83. Pe 7 februarie a fost cel mai ad\xc4\x83ugat single la posturile de radio australiene, ajung\xc3\xa2nd pe locul 3 \xc3\xaen Australian Singles Chart. \xe2\x80\x9eHalo\xe2\x80\x9d s-a comercializat \xc3\xaen peste 140.000 de exemplare, primind dublu disc de platin\xc4\x83 \xc3\xaen aceast\xc4\x83 \xc8\x9bar\xc4\x83. \xc3\x8en Noua Zeeland\xc4\x83, \xe2\x80\x9eHalo\xe2\x80\x9d a debutat pe locul 40 \xc8\x99i a ob\xc8\x9binut pozi\xc8\x9bia secund\xc4\x83 trei s\xc4\x83pt\xc4\x83m\xc3\xa2ni mai t\xc3\xa2rziu, devenind cel de-al zecelea disc single de top 10 al artistei \xc3\xaen aceast\xc4\x83 \xc8\x9bar\xc4\x83. Datorit\xc4\x83 succesului \xc3\xaenregistrat de pies\xc4\x83, albumul I Am... Sasha Fierce a urcat \xc3\xaen clasamente, ocup\xc3\xa2nd pozi\xc8\x9bia 6 \xc3\xaen New Zeeland Album Chart. \xc3\x8en aceast\xc4\x83 regiune c\xc3\xa2ntecul a ob\xc8\x9binut \xc8\x99i discul de platin\xc4\x83 datorit\xc4\x83 celor peste 15.000 de exemplare v\xc3\xa2ndute."